《大隐园为陈司理题》
明代·胡应麟

衡阳七十峰，洞庭八百里。翛然五亩宅，结搆傍江汜。

仄径穿藤萝，层轩萟桃李。白云何英英，丹霞亦靡靡。

空翠流重檐，林岚润湘几。主人金闺彦，夙昔厌纨绮。

名家孟公后，侠气元龙侣。高言和阳春，清响激流徵。

纵横彩毫落，烨烨隽声起。朝辞蓟门燕，夕佐越台理。

騄骥游天闲，鸾凤出榛枳。一丘宁独乐，十载旷栖止。

缅怀东方生，大隐帝乡迩。聊用名吾园，归梦时徙倚。

伊余东海民，蚤岁群鹿豕。孤悰托松桂，幽梦结兰芷。

侧闻辋川胜，佳兴浩难已。冉冉携芳尊，悠悠负绿绮。

携我初平石，适君仲长里。青鞋与布袜，行迈自兹始。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。